‘Outback Wrangler’ help nou ook om krokodil te bevryMatt Wright (Foto; Matt Wright/Facebook) Matt Wright, aanbieder van National Geographic se reeks Outback Wrangler, is tans in Indonesië om ŉ krokodil te help wat al jare lank ŉ motorfietsband om sy nek het. ŉ Kompetisie wat van stapel gestuur is om die publiek se hulp te bekom, is vroeër vandeesmaand opgeskort ná geen vrywilligers na vore getree het nie. Wright het Maandag in Palu in Sulawesi aangekom op uitnodiging van die plaaslike natuurbewaringsagentskap en het ŉ lokval gebou om die krokodil te vang. Hy het Saterdag op sy Instagram-rekening gesê hulle was nog steeds nie in staat om die krokodil te vang om hom te help nie. Wright het bygevoeg hy hou al die krokodil die afgelope 18 maande lank dop en het probeer om die beste geleentheid te kry om na Sulawesi te reis om die 4 meter lange krokodil te vang. Sy kontakte in Indonesië het onlangse foto’s van die krokodil met hom gedeel waar dit lyk of die band stywer as ooit te vore om sy nek is en dit wil voorkom of die krokodil sukkel om asem te haal. Hy het toe dringend planne beraam om na Indonesië te reis. Die krokodil is vir die eerste keer in 2016 in ŉ rivier in Palu opgemerk met die motorfietsband om sy nek. Natuurbewaringsbeamptes is besorg dat die krokodil sal verwurg soos wat hy groter word. Plaaslike owerhede bereken daar is sowat 36 krokodille in die omgewing. Die Australiër Chris Wilson, wat ook met krokodille werk, het Wright vergesel. Hasmuni Hasmar, hoof van die natuurbewaringsagentskap, het gesê Wilson is ook besig met opleiding van die plaaslike spesialisspan. Vorige pogings deur lede van ŉ natuurbewaringsgroep en selfs ŉ “dierefluisteraar” was onsuksesvol. Wright het bevestig hy kan nog ŉ paar dae lank in die gebied bly in ŉ poging om die krokodil te vang, maar hy sal daarna moet terugkeer na Australië. “Dan sal ek elke paar maande ŉ draai kom maak om te kyk of ons hom kan vang.” ‘n GoFundMe-rekening is ook intussen opgestel om die plaaslike natuurbewaringspan by te staan. A post shared by MATT WRIGHT – OUTBACK WRANGLER (@mattwright)